**Správa o výsledkoch kontroly.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

č.m.: MK/01/18

Na základe § 18f ods.1 písm. b, d, e) zák.č.369/1990 Zb. o obecnom zriadení v znení neskorších predpisov a plánu kontrolnej činnosti, Vám predkladám správu o výsledkoch kontroly za obdobie od 19. riadneho zasadnutia MiZ konaného dňa 14.12.2017

a správu o kontrolnej činnosti za rok 2017.

Kontrola v rámci rozpočtových položiek príjmov a výdavkov bola zameraná na dodržiavanie rozpočtových pravidiel podľa zákona č. 523/2004 Z. z. o rozpočtových pravidlách verejnej správy, zákona č. 583/2004 Z. z. o rozpočtových pravidlách v územnej samospráve, na plnenie plánu príjmov a výdavkov schválených rozpočtom pre rok 2018 a dodržiavanie zák. č. 431/2002 Z. z. o účtovníctve v znení neskorších právnych predpisov. Kontrola bola zameraná na formálne náležitosti súvisiace s bankovými operáciami v mesiacoch 11-12/2017 - 01-02/2018 a plnenie rozpočtu v kontrolovanom období vo vybraných programoch rozpočtu**.** V rámci kontroly boli skúmané náležitosti súvisiace s účtovným predpisom a krycími listami. Takisto boli preverené potrebné náležitosti na platobných poukazoch s kontrolným listom finančných operácií.

Kontrola bola ďalej zameraná na čerpanie rozpočtu v **programoch 1,2,3,7,10** v niektorých vybraných položkách a podpoložkách, na ich účelnosť a hospodárnosť použitia. Cieľom kontroly bolo objektivizovať kontrolované skutočnosti, ich súlad s príslušnými právnymi predpismi a dodržiavanie rozpočtovej disciplíny. V rámci kontroly boli preverené jednotlivé čerpania rozpočtu ich stav, súlad s účtovnými dokladmi *v období I. štvrťroka 2018.* Čerpanie preverených položiek programov rozpočtu bolo primerané časovému obdobiu a kontrolou nebolo zistené prečerpanie niektorej z častí uvedených programov. Rozpočtované finančné prostriedky boli použité na stanovený účel a v súlade so schváleným rozpočtom MČ. Všetky presuny medzi jednotlivými položkami ktoré boli zistené v rámci schváleného rozpočtu, boli realizované podľa rozpočtových pravidiel a finančnej disciplíny.

**v programe 1: Prostredie pre život.**

Sumy sú uvedené bez centových položiek

|  |  |  |  |  |
| --- | --- | --- | --- | --- |
| Vybrané položky | čerpanie | schválené | % plnenie | zostatok |
|  |  |  |  |  |
| Všeob.materiál, služby, sídlisko | 75,- | 8180,- | 1,0% | 8105,- |
| Kamerový systém Všeob. služby | 580,- 140,- | 5800,- 700,- | 10,0% 20,1% | 5220,- 560,- |
| Spolu program | 795,- | 75180,- | 1,1% | 74385,- |

**v programe 2: Komunikácie a parkoviská.**

|  |  |  |  |  |
| --- | --- | --- | --- | --- |
| Vybrané položky | čerpanie | schválené | % plnenie | Zostatok |
| Nájomné | 37,- | 50,- | 74,6% | 13,- |
| Všeobecný mater.  | 166,- | 600,- | 27,6% | 434,- |
| Celkovo  | 203,- | 5600,- | 3,6% | 5397,- |

**v programe 3: Verejné osvetlenie.**

|  |  |  |  |  |
| --- | --- | --- | --- | --- |
| Vybrané položky | čerpanie | schválené | % plnenie | Zostatok |
|  |  |  |  |  |
| Všeobecný služ.  | 193,- | 500,- | 38,6 | 307,- |
| Celkovo program | 197,- | 27160,- | 0,7% | 26 963,- |

**v programe 7: Sociálne služby.**

|  |  |  |  |  |
| --- | --- | --- | --- | --- |
| Vybrané položky | čerpanie | schválené | % plnenie | Zostatok |
|  |  |  |  |  |
| Všeobecný mater.  | 557,- | 5 000,- | 11,1% | 4 443,- |
| Stravovanie dôch. | 18 892,- | 70000,- | 27,0% | 51 108,- |
| Dávky soc. pomoci Celkovo program | 1 460,- 20 909,- | 6 000,- 90 460,- | 24,3% 23,1% | 4 540,-69 550,- |

**v programe 10: Interné služby.**

|  |  |  |  |  |
| --- | --- | --- | --- | --- |
| Vybrané položky | čerpanie | schválené | % plnenie | zostatok |
|  |  |  |  |  |
| Školenia, kurzy | 731,- | 1200,- | 61,0% | 469,- |
| Elektrická energia | 3036,- | 11000,- | 27,6% | 7 964,- |
| Vodné, stočné | 256,- | 1200,- | 21,4% | 944,- |
| Všeobecný materiál | 383,- | 5000,- | 7,7% | 4 617,- |
| Údržba budov | 2032,- | 8000,- | 25,4% | 5 968,- |
| Poistné | 2225,- | 3000,- | 74,2% | 775,- |
| Revízie výťahov | 265,- | 1700,- | 15,6% | 1 435,- |
| Podpora IS Korwin | 2271,- | 4400,- | 51,6% | 2 129,- |

 Rozpočtové prostriedky boli čerpané v zodpovedajúcom rozsahu plnenia úloh MČ. Kontrolou nebolo zistené porušenia zásady hospodárnosti, ktorá zabezpečuje čo najlepšie využitie finančných prostriedkov.

 V súlade so zákonom č. 369/1990 Zb., zák. č. 583/2004 Z. z. a zák. č.431/2002 Z.z bola v kontrolovanom období vykonaná kontrola **pokladničnej hotovosti a cenín,** ktoré sa nachádzajú v pokladni miestneho úradu. Cieľom kontroly bolo overiť fyzický a účtovný stav pokladničnej hotovosti, stravných lístkov, cenín ako aj dodržiavanie výšky pokladničného limitu v pokladni. Kontrolou bol zistený fyzický stav, ktorý súhlasil s účtovným stavom pokladničnej hotovosti v pokladničnom denníku bez zistenia účtovných rozdielov. Presahujúci objem finančných prostriedkov je odvádzaný do príslušného bankového ústavu.

Predmetom kontroly v kontrolovanom období bolo aj preverenie postupov súvisiacich so zák. č. 357/2015 Z. z. o **finančnej kontrole a audite.** Cieľom finančnej kontroly bolo zabezpečiť dodržiavanie hospodárnosti, efektívnosti, účinnosti a účelnosti pri hospodárení s verejnými financiami a realizácii finančných operácií alebo ich časti. Tak isto dodržiavanie rozpočtu MČ, dodržiavanie uvedeného zákona, všeobecne záväzných právnych predpisov vydaných na jeho vykonanie, osobitných predpisov a dodržiavanie uzatvorených zmlúv.

Pri kontrole bolo skúmané dodržiavanie postupov pri výkone základnej finančnej kontroly /ktorú vykonáva štatutárny orgán orgánu MČ alebo ním určený vedúci zamestnanec a zamestnanec zodpovedný za rozpočet, verejné obstarávanie, správu majetku alebo za iné odborné činnosti podľa povahy finančnej operácie alebo jej časti podľa rozhodnutia starostky MČ/ a administratívnej finančnej kontroly ktorou sa overuje súlad každej finančnej operácie alebo jej časti s rozpočtom MČ, zmluvami a vnútornými predpismi.

 V rámci možností a prostriedkov boli preverené postupy, ktoré nevykazovali známky porušenia konkrétneho právneho predpisu. V rámci kontroly efektívnosti a účelnosti pri nakladaní s rozpočtovými prostriedkami bolo spolu preverených 30 **bankových operácií /dodávateľské faktúry/** a /120/ **výdavkových pokladničných dokladov** za obdobie 1-02/2018. Kontrolou nebolo zistené porušenie zákona o finančnej kontrole.

Na základe plánu kontrolnej činnosti bola opätovne vykonaná kontrola čerpania a použitia rozpočtových prostriedkov z  položky **reprezentačné výdavky starostky** v kontrolovanom období II. polroka 2017 a celkovo v predmetnej rozpočtovej položke. Kontrola bola zameraná na vykonávanie základnej a administratívnej finančnej kontroly, na účelnosť použitia finančných prostriedkov a hospodárnosť a efektívnosť ich spotreby. Takisto zámerom kontroly bolo overiť všetky účtovné operácie súvisiace so samotným predmetom ako aj formu vedenia evidencie a odôvodnenosť konkrétneho čiastkového použitia rozpočtovaných finančných prostriedkov. Kontrola bola zameraná na preverenie položiek repre-starosta, repre-ceny starostu, spolupráca Maďarsko a repre-oceňovanie. Následnou finančnou kontrolou boli preverené náhodne vybrané výdavky realizované v mesiacoch 10-12 2017 za účelom nákupu nealkoholických nápojov, kvetov, pochutín a občerstvenia vo výške 140,93 €. Tak isto boli v uvedenom období predmetom kontroly položky repre-ceny starostky vo výške 163,67 € ako aj oceňovanie vo výške 665,55 € a spolupráca s partnermi v Maďarsku vo výške 1 068,17 €. Na základe vykonanej kontroly je možné konštatovať, že spôsob čerpania a používania konkrétnych finančných prostriedkov určených na reprezentačné účely nevykazoval známky porušenia všeobecne záväzných právnych predpisov. Celkový súčet reprezentačných výdavkov a finančných príspevkov v roku 2017 bol vo výške 8011,37 € čo je 96,5% z rozpočtovaných finančných príspevkov. Kontrolou nebola potvrdená absencia účinnosti pri hospodárení s verejnými prostriedkami. MČ postupovala podľa prijatej smernice o rozsahu a spôsobe použitia výdavkov na reprezentačné a propagačné účely, v rámci ktorej boli uvedené výdavky účelne vynaložené.

V súlade s plánom kontrolnej činnosti bola v kontrolovanom období vykonaná aj kontrola poskytovania **jednorazových sociálnych príspevkov.** MČ ako vecne a miestne príslušný správny orgán v súlade so zákonom o obecnom zriadení, o meste Košice a zákonom o pomoci v hmotnej núdzi, má možnosť poskytnúť /priznať/ občanovi jednorazovú dávku v hmotnej núdzi. Kontrola bola zameraná na obdobie v roku 10-12/2017 a preverených bolo 10 náhodne vybraných rozhodnutí MČ v súvislosti s priznaním jednorazovej dávky v celkovej výške 1 310,- € poskytnutých v uvedenom období. Tie boli občanom priznávané na zabezpečenie najnutnejších potrieb v súvislosti s liečebnými nákladmi, ošatením, obuvou, zabezpečením školských potrieb pre maloletých. Kontrolou v kontrolovanom období ani v jednom kontrolnom prípade neboli zistené porušenia právnych predpisov a rozpočtových pravidiel.

 V rámci plánu kontrolnej činnosti bola kontrola v uvedenom období **zameraná aj na hospodárenie s majetkom MČ**, na spôsob jeho použitia, prenechanie majetku do správy a nájmu právnickým alebo fyzickým osobám, nakladanie s majetkovými právami MČ a nakladania s finančnými prostriedkami. Správa majetku MČ je súhrn oprávnení a povinností správcu alebo mestskej časti k tej časti majetku, ktorú im obec zverila do správy alebo ktorú správca nadobudol vlastnou činnosťou. Správca alebo mestská časť sú oprávnení a povinní majetok držať, užívať na plnenie úloh v rámci predmetu činnosti alebo v súvislosti s ním, brať z neho úžitky a nakladať s ním v súlade so zákonom a so zásadami hospodárenia s majetkom obce, mestská časť tiež v súlade so štatútom mesta.

 Všetky právne úkony spojené s nakladaním s majetkom obce musia mať písomnú formu, inak sú neplatné. Orgány obce a organizácie sú povinné hospodáriť s majetkom obce v prospech rozvoja obce a jej občanov a ochrany a tvorby životného prostredia. MČ je povinná majetok zveľaďovať, chrániť a zhodnocovať. Je povinná najmä udržiavať a užívať majetok, chrániť majetok pred poškodením, zničením, stratou alebo zneužitím, používať všetky právne prostriedky na ochranu majetku, vrátane včasného uplatňovania svojich práv alebo oprávnených záujmov pred príslušnými orgánmi, viesť majetok v účtovníctve podľa osobitného predpisu.

V rámci kontroly bol preverený majetok vo vlastníctve MČ a jeho hospodárne využívanie. Súčasťou kontroly bolo dodržiavanie zák. č. 138/1991 Zb. o majetku obcí a zásad hospodárenia s majetkom MČ.

Kontrola bola zameraná aj na dodržiavanie hospodárnosti, efektívnosti a účelnosti pri nakladaní s verejnými prostriedkami v súvislosti s uzatvorením krátkodobých prenájmov nebytových priestorov a to: Zmluva č. 001/2018, 002/2018, 5/2018, 8/2018, 9/2018, 11/2018, 17/2018, 18/2018.

Uvedené zmluvy boli uzatvorené za účelom krátkodobého prenájmu pri realizácii kultúrnych a spoločenských podujatí tretími osobami v celkovej výške 540,10 €. Predmetom kontroly bolo preverenie uzatvorených zmlúv o nájme, ich účel a predmet, doba a výška nájmu. Tak isto boli preverené časové obdobia uzatvorenia zmluvy a jej zverejnenia čo má za následok jej účinnosť.

Počas kontroly nebolo zistené porušenie všeobecne záväzných právnych predpisov súvisiacich so správou a hospodárením s vlastným alebo cudzím /zvereným/ majetkom.

Patrik Géci

kontrolór MČ

05.03.2018